የህዝብን ቅሬታ በሚፈጥሩ አመራሮች ላይ ህግን የተከተለ እርምጃ ይወሰዳል – አቶ ገዱ አንዳርጋቸው
በደሴ ከተማ በመልካም አስተዳደር ችግሮች የህዝብ ቅሬታ በሚፈጥሩ አመራሮች ላይ ስርዓትን የጠበቀ የተጠያቂነት አሰራር እንደሚተገበር የአማራ ብሔራዊ ክልላዊ መንግሥት ርዕሰ መስተዳድር አቶ ገዱ አንዳርጋቸው አስታወቁ።ርዕሰ መስተዳድሩ ትላንት ማምሻውን ከሁለት ሺህ በላይ ከሚሆኑ የከተማዋ ወጣቶችና ነዋሪዎች ጋር በደሴው ሆጤ ስታዲዮም ውይይት አድርገዋል።ርዕሰ መስተዳድሩ በውይይቱ ላይ ወጣቱ ችግሩን ፊት ለፊት ማንሳቱ አዲስ የተጀመረው የለውጥ አካል መሆኑን ጠቁመው፤ ብአዴን በወጣቶቹ የተነሱ ጥያቄዎችን ቀስ በቀስ ለመፍታት እንደሚሰራ አረጋግጠዋል፡፡ለህብረተሰቡ የቅሬታ ምንጭ በሆኑና በህገ ወጥ ተግባር በተሰማሩ አመራሮች ተገቢውን ስርአት በመከተል ተጠያቂ የማድረግ እንቅስቃሴ እንደሚጀመርም ጠቁመዋል።ከወሎ ተሪሸሪ ኬር ሆስፒታል ግንባታ መጓተት ጋር ተያይዞ እየተነሳ ያለውን ቅሬታ ለመፍታትም በፌደራል መንግሥት በኩል ግንባታው በ2011 በጀት ዓመት እንደሚካሄድ ጠቁመዋል።ወጣቶቹ ከርእሰ-መስተዳድሩ ጋር በመወያየታቸው ደስታቸውን ገልጸው “የዴሞክራሲያዊ ስርአቱ ወደ አዲስ ምዕራፍ መሸጋገሩን ያመላከተ ጅምር ነው” ብለውታል፡፡በደሴ ከተማ ፒያሳ ክፍለ ከተማ ነዋሪ የሆነችው ወጣት ሜሮን በላይ አመራሩ በሙስናና በኪራይ ሰብሳቢነት የተተበተበ በመሆኑ የወጣቶች ተጠቃሚነት አለመረጋገጡን ገልጻለች።በዚህም ምክንያት አካባቢውን ማልማት የሚችሉ ባለሃብቶች ወደ ሌላ አካባቢ ለመሄድ እየተገደዱ መሆኑን ጠቅሳለች።በቧንቧ ውሃ ክፍለ ከተማ ነዋሪ የሆነው ወጣት አሸናፊ ገናን በከተማዋ የአምባገነንነት አስተሳሰብ በመስፈኑ ወጣቶች በከተማቸው ጉዳይ ተሳታፊ እንዳይሆኑ መገለላቸውን አስታውቋል።“መንግሥት የጀመረውን ለውጥ ማስቀጠል ካለበት በአሮጌ አስተሳሰብ የተተበተቡ አመራሮችን ከኃላፊነታቸው እንዲነሱና ባጠፉት ጥፋት ልክ ተጠያቂ እንዲሆኑ ማድረግ አለበት” ብሏል።ወጣት ኤርምያስ አህመድ በበኩሉ የከተማዋ ወጣቶች የመብት ጥያቄ ሲያነሱ የሀይማኖት አክራሪ እየተባሉ ማሸማቀቅ ይደርስባቸው እንደነበር አስታውሶ፤ የተጀመረው የለውጥ እንቅስቃሴ ምሉዕ እንዲሆን ሰብአዊና ዴሞክራሲያዊ ጥያቄዎች መልስ እንደሚሹ ገልጸዋል።ሳሙኤል ጌታቸው የተባለ የውይይቱ ተሳታፊ እንዳለው በከፍተኛ አመራሩ በኩል የተጀመረው የለውጥ እንቅስቃሴ በመካከለኛ አመራሩም መተግበር እንዳለበት ገልጾ ርዕሰ-መስተዳድሩ ሃሳባቸውን ፊት ለፊት በመስማት ለሰጧቸው ምላሽ ምስጋናውን ገልጿል፡፡ርዕሰ-መስተዳድሩ ወጣቶቹን በሆጤ ስታዲዮም በማወያየታቸውም ውጥረቱ ረግቦ ሰላማዊ እንቅስቃሴው ቀጥሏል፡፡ (ኢዜአ)